b'\n_START_ARTICLE_\nMare de D\xc3\xa9u de l\'Esperan\xc3\xa7a de Tor\xc3\xa0 de Tost\n_START_SECTION_\nDescripci\xc3\xb3\n_START_PARAGRAPH_\nL\'esgl\xc3\xa9sia de la Mare de D\xc3\xa9u de l\'Esperan\xc3\xa7a de Tor\xc3\xa0 de Tost \xc3\xa9s un petit temple d\'una sola nau, amb cap\xc3\xa7alera plana orientada a nord-est. La part de l\'altar est\xc3\xa0 m\xc3\xa9s alta que la resta del temple i s\'hi accedeix per uns graons i est\xc3\xa0 separada per una barana de ferro forjat. La coberta del temple \xc3\xa9s de volta de can\xc3\xb3 dividida en tres trams per dos arcs torals. Est\xc3\xa0 emblanquinada i presenta un cor de fusta elevat als peus. A l\'entrada sota l\'escala d\'acc\xc3\xa9s al cor hi ha una petita pica baptismal._NEWLINE_L\'altar major presenta tres forn\xc3\xadcules, la central for\xc3\xa7a gran i les laterals m\xc3\xa9s petites, on hi ha les imatges de les principals advocacions vinculades a l\'esgl\xc3\xa9sia. Al mur nord de la zona del presbiteri s\'obre una porta en arc rebaixat per accedir a la sagristia._NEWLINE_L\'acc\xc3\xa9s al temple es troba a la fa\xc3\xa7ana de ponent. Es tracta d\'una fa\xc3\xa7ana for\xc3\xa7a alta en relaci\xc3\xb3 a la seva amplitud. La porta d\'acc\xc3\xa9s est\xc3\xa0 descentrada a l\'esquerra en relaci\xc3\xb3 a l\'eix de simetria. Es tracta d\'una porta coronada per un arc rebaixat i amb una motllura de perfil rectangular. A la part alta de la fa\xc3\xa7ana hi ha un petit ull de bou. Aquesta est\xc3\xa0 coronada per un campanar d\'espadanya d\'un sol ull. La coberta \xc3\xa9s de teula a doble vessant i el parament exterior \xc3\xa9s de pedra vista amb restes d\'un recobriment anterior de morter de cal\xc3\xa7. L\'obra \xc3\xa9s a base de carreuons irregulars a excepci\xc3\xb3 de les cantonades, on els carreus s\xc3\xb3n m\xc3\xa9s grans i m\xc3\xa9s regulars._NEWLINE_Per les seves caracter\xc3\xadstiques podem dir que es tracta d\'un edifici d\'\xc3\xa8poca moderna, dels segles XVII o XVIII.\n_START_SECTION_\nHist\xc3\xb2ria\n_START_PARAGRAPH_\nEs coneix molt poca cosa de la hist\xc3\xb2ria medieval del poble de Tost. En el llibre de visites parroquials del bisbat d\'Urgell de 1758 hi ha una breu refer\xc3\xa8ncia a la parr\xc3\xb2quia de Sant Mart\xc3\xad de Tost en la qual es parla de la capella de la Mare de D\xc3\xa9u de "l\'Espectasi\xc3\xb3". Es tracta, per tant, d\'una capella annexa a l\'esgl\xc3\xa9sia parroquial de Sant Mart\xc3\xad de Tost i totalment dependent d\'aquesta esgl\xc3\xa9sia, sense cap altra obligaci\xc3\xb3 per part del rector que disposar d\'un censal assignat per al seu manteniment._NEWLINE_Cap a 1850 Pascual Madoz recull que es tracta d\'una esgl\xc3\xa9sia annexa a la parroquial de Sant Mart\xc3\xad de Tost i que era aleshores servida per un vicari nomenat pel rector de Tost. A principis del segle XXI l\'esgl\xc3\xa9sia de l\'Esperan\xc3\xa7a de Tor\xc3\xa0 de Tost dep\xc3\xa9n, junt amb la resta d\'esgl\xc3\xa9sies de l\'antiga parroquial de Tost, del rector de Noves de Segre.'